### NN 139/2025 (12.11.2025.), Odluka o naknadi za nadzor izdavatelja tokena vezanih uz imovinu i tokena e-novca

Hrvatska narodna banka

2080

Na temelju članka 54. stavka 2. Zakona o provedbi Uredbe (EU) 2023/1114 o tržištima kriptoimovine (»Narodne novine«, br. 85/2024.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O NAKNADI ZA NADZOR IZDAVATELJA TOKENA VEZANIH UZ IMOVINU I TOKENA E-NOVCA

I. OPĆE ODREDBE

Predmet i obuhvat Odluke

Članak 1.

(1) Ovom Odlukom uređuju se visina, način izračuna i način plaćanja naknade za nadzor izdavatelja tokena vezanih uz imovinu i tokena e-novca, a koji obavlja Hrvatska narodna banka na temelju Zakona o provedbi Uredbe (EU) 2023/1114 o tržištima kriptoimovine (»Narodne novine«, br. 85/2024.; u nastavku teksta: Zakon) i Uredbe (EU) 2023/1114 Europskog parlamenta i Vijeća od 31. svibnja 2023. o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937 (Tekst značajan za EGP) (SL L 150, 9. 6. 2023., u nastavku teksta: Uredba (EU) 2023/1114).

(2) Odredbe ove Odluke dužne su primjenjivati kreditne institucije izdavatelji tokena vezanih uz imovinu i tokena e-novca za koje je Republika Hrvatska matična država članica, institucije za elektronički novac izdavatelji tokena e-novca za koje je Republika Hrvatska matična država članica i druge pravne osobe izdavatelji tokena vezanih uz imovinu (uključujući i institucije za elektronički novac ako izdaju tokene vezane uz imovinu) koji su, u skladu s glavom III. Uredbe (EU) 2023/1114, dobili odobrenje za rad od Hrvatske narodne banke.

(3) Iznos naknade za nadzor kreditnih institucija izdavatelja tokena vezanih uz imovinu i drugih pravnih osoba izdavatelja tokena vezanih uz imovinu izračunava se u skladu s glavom II. ove Odluke. Iznos naknade za nadzor kreditnih institucija izdavatelja tokena e-novca i institucija za elektronički novac izdavatelja tokena e-novca izračunava se u skladu s glavom III. ove Odluke.

(4) Ako kreditna institucija ili institucija za elektronički novac izdaje tokene vezane uz imovinu i tokene e-novca, naknada za nadzor te institucije kao izdavatelja tokena vezanih uz imovinu izračunava se u skladu s glavom II. ove Odluke, a naknada za nadzor te institucije kao izdavatelja tokena e-novca izračunava se u skladu s glavom III. ove Odluke.

(5) Obveznik plaćanja naknade iz ove Odluke u godini obračuna jest obveznik plaćanja koji je poslovao na dan 31. prosinca referentne godine.

Pojmovi

Članak 2.

Pojedini pojmovi u ovoj glavi Odluke imaju sljedeće značenje:

1) referentna godina jest poslovna godina u kojoj je Hrvatska narodna banka obavila nadzor iz Zakona

2) godina obračuna jest godina koja slijedi referentnu godinu i u kojoj Hrvatska narodna banka obračunava i naplaćuje naknadu za obavljanje nadzora u referentnoj godini.

II. NAKNADA ZA NADZOR IZDAVATELJA TOKENA VEZANIH UZ IMOVINU

Naknada za nadzor izdavatelja tokena vezanih uz imovinu

Članak 3.

(1) Naknada za nadzor izdavatelja tokena vezanih uz imovinu iznosi 2.500,00 eura za svakog izdavatelja tokena vezanih uz imovinu, neovisno o broju i veličini izdanja.

(2) Naknada iz stavka 1. ovog članka plaća se svake godine.

(3) Obveznik plaćanja naknade iz stavka 1. ovog članka jest svaki izdavatelj tokena vezanog uz imovinu iz članka 1. stavka 2. ove Odluke koji je poslovao na dan 31. prosinca referentne godine.

III. NAKNADA ZA NADZOR IZDAVATELJA TOKENA E-NOVCA

Naknada za nadzor izdavatelja tokena e-novca

Članak 4.

(1) Naknada za nadzor izdavatelja tokena e-novca iznosi 2.500,00 eura za svakog izdavatelja tokena e-novca, neovisno o broju i veličini izdanja.

(2) Naknada iz stavka 1. ovog članka plaća se svake godine.

(3) Obveznik plaćanja naknade iz stavka 1. ovog članka jest svaki izdavatelj tokena e-novca iz članka 1. stavka 2. ove Odluke koji je poslovao na dan 31. prosinca referentne godine.

IV. ROK I NAČIN PLAĆANJA NAKNADE ZA NADZOR

Način plaćanja

Članak 5.

(1) Naknada iz glava II. i III. ove Odluke prihod je Hrvatske narodne banke i uplaćuje se u korist poslovnog računa Hrvatske narodne banke: HR6210010051011111116.

(2) Hrvatska narodna banka do 15. veljače u godini obračuna obvezniku plaćanja naknade iz glava II. i III. ove Odluke ispostavlja račun na osnovi kojeg je obveznik dužan platiti naknadu za nadzor.

(3) Na računu iz stavka 2. ovog članka Hrvatska narodna banka zasebno iskazuje iznos koji se odnosi na naknadu za nadzor izdavatelja tokena vezanih uz imovinu i iznos koji se odnosi na naknadu za nadzor izdavatelja tokena e-novca.

Rok za plaćanje

Članak 6.

(1) Na osnovi računa iz članka 5. ove Odluke obveznici su dužni uplatiti naknadu za nadzor jednokratno, i to do 15. ožujka u godini obračuna.

(2) Ako obveznik ne podmiri obvezu u cijelosti u roku iz stavka 1. ovog članka, Hrvatska narodna banka obračunat će zatezne kamate u skladu sa zakonom kojim se uređuju obvezni odnosi.

V. PRIJELAZNE I ZAVRŠNE ODREDBE

Prijelazne odredbe

Članak 7.

Prva referentna godina za naplatu naknade u skladu s ovom Odlukom jest 2025. godina.

Stupanje na snagu

Članak 8.

Ova Odluka objavljuje se u »Narodnim novinama« i stupa na snagu osmoga dana od dana objave.

O.br. 398-091/11-25/BV

Zagreb, 10. studenoga 2025.

Guverner
 Boris Vujčić, v. r.